Jarloch

Opát Jarloch, O. Praem. (; * 1. november 1165, Porýnie† 1228, Milevsko) bol český kronikár a prvý opát milevského kláštora, jeden z tzv. pokračovateľov Kosmových.

 Život 
náhľad|Kláštor v Milevsku
Jarloch sa narodil roku 1165 v nemeckom Porýní. Vo svojich deviatich rokoch bol poslaný do Würzburgu. Odtiaľ bol zrejme roku 1177 povolaný opátom Gottschalkom do Želivského kláštora, kde vstúpil do premonštrátskeho rádu. 25. februára 1184 bol rukou pražského biskupa Jindřicha Břetislava vysvätený na diakona a o rok neskôr, vo veku 21 rokov, bol vysvätený za kňaza. Nasledujúceho roku 1187 bol menovaný prvým opátom premonštrátskeho kláštora v Milevsku, o ktorého založenie sa zaslúžil už roku 1184. V roku 1197 opát Jarloch sprevádzal fundátora kláštora Jiřího z Milevska na ceste do Prahy. Potom je Jarloch ešte niekoľkokrát uvádzaný v písomnostiach do roku 1221.

Podľa údajov kronikára Václava Hájka z Libočan zomrel opát Jarloch v roku 1228 v Milevsku a bol tu pochovaný. V roku 1420 bol kláštor prepadnutý husitmi, jeho telo bolo odnesené na Zvíkov, kde bol pochovaný na neznámom mieste.

Dielo
Jarloch bol veľmi vzdelaný. Okrem svojich zásluh o vznik a fungovaní milevského kláštora sa zapísal do českých dejín aj ako významný kronikár. Je autorom tzv. Letopisu Jarlochovho, ktorým nadviazal na dielo kronikára Vincentia Pražského († 1167), kaplána pražského biskupa Daniela I., a v ktorom opísal dejiny českých krajín od roku 1167 do roku 1198, najmä panovanie kniežat Soběslava II. a Bedřicha. Predpokladané pokračovanie bolo stratené. Približne tretinu letopisu tvorí hagiografia (legendy o životoch svätých), ale opisuje v ňom okrem iného aj Ansbertovu Históriu výpravy cisára Fridricha počas tretej krížiackej výpravy. Letopis je obsiahnutý v kódexe pomenovanom Rukopis milevský, ktorý je uložený v knižnici na Strahove.

Jarlochov letopis a Uhorsko
Letopis sa venuje najmä udalostiam v Čechách, Uhorsko je spomínané len okrajovo, keď Soběslav II. bol vtiahnutý do sporov medzi uhorským kráľom Belom III. a jeho bratom Gejzom.

Ansbertova História výpravy cisára Fridricha popisuje presun križiackej armády cez Uhorsko.

Rukopis a české preklady
Rukopis sa zachoval v rámci tzv. Milevského letopisu v knižnici kapituly Sv. Víta v Prahe, kde bol ale tento foliant už roku 1763 vedený ako chýbajúci. Rukopis Milevského letopisu našiel následne miestny kaplán Josef Dietrich v Postoloprtoch u miestneho holiča, odkúpil ho, a cez Josefa Dobrovského sa letopis v roku 1828 ocitol v strahovskej knižnici.

Letopis vyšiel v nasledovných českých prekladoch:



Referencie

 Literatúra 



 Externé odkazy 
 Zoznam diel v Soubornom katalogu České republiky, ktorých autorom alebo témou je Jarloch
 Zoznam prác v Bibliografii dějin českých zemí, Historický ústav Akademie věd České republiky
 Encyklopedické heslo Jarloch v Ottově slovníku naučném vo Wikizdrojoch
 Jarloch vo Vlastenském slovníku historickém vo Wikizdrojoch

Zdroj

Kategória:Českí kronikári
Kategória:Českí opáti
Kategória:Českí rímskokatolícki kňazi
Kategória:Narodenia v 1165
Kategória:Úmrtia v 1228